 Ndumbaro alikata rufaa kwenye kamati hiyo mwishoni mwa mwaka jana kupinga adhabu ya kufungiwa kutojihusisha na soka kwa miaka saba.Adhabu hiyo ilitolewa na Kamati ya Nidhamu ya TFF baada ya Ndumbaro kupinga makato ya asilimia tano kwa klabu za Ligi Kuu kutoka kwa wadhamini wa ligi hiyo.Katika kupinga huko, Ndumbaro alisema anaziwakilisha klabu 13 za ligi kupinga makato hayo, mpaka sasa suala la makato hayo halijatekelezwa baada ya vuguvugu hilo la Ndumbaro.Taarifa ya Mwenyekiti wa Kamati ya Rufaa, Revocatus Kuuli kwa vyombo vya habari jana ilisema kamati hiyo ilikutana jana kujadili rufaa hiyo, lakini Ndumbaro hakutokea.“TFF iliwakilishwa na Wakili Emmanuel Muga na Dk Ndumbaro hakufika wala hakuwakilishwa na wakili wake,” ilisema taarifa hiyo.Taarifa ilisema, kufuatia kutofika kwa Dk Ndumbaro, kamati kwa azimio moja iliamuru TFF itoe mwito mpya na mpaka Aprili 14 mwaka huu uwe umemfikia Dk Ndumbaro, ukimfahamisha tarehe ya kikao kijacho cha kusikiliza rufaa yake.